ការសម្ភាសរបស់ព្រំ ផល្លី

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ព្រំ ផល្លី

ការសង្ខេបប្រវត្តិរបស់ ព្រំ ផល្លី

*អ៊ី ព្រំផល្លី កើតនៅថ្ងៃព្រហស្បត្តិ ខែពិសាខ នៅក្នុងស្រុករំដួល។ អ៊ីមានបងប្អូន៥នាក់តែមានបងប្អូនស្លាប់នៅក្នុងជំនាន់ប៉ុលពតខ្លះ។ កាលពីមុនអ៊ីបានរៀនសូត្រ ហើយបានធ្វើការងារពេទ្យ គេហៅអ៊ីថាយាយពេតៗ ព្រោះយាយធ្លាប់ធ្វើពេទ្យក្រោយពីសម័យប៉ុលពត ដោយសារបានរត់គេចពីខ្មែរក្រហមឆ្នាំ៧៨ ចឹងពេលនោះអ៊ីបានទៅចូលប្រទេសវៀតណាមប៉ុន្តែ កំឡុងពេលចូលសម័យប៉ុលពតនោះ​គឺអ៊ីបានរត់ចូលព្រៃទំរាំបានរួចផុតជីវិតពីការបាញ់សម្លាប់ ហើយបានចូលទៅរៀនពេទ្យ រហូតបានដាច់ពីសម័យប៉ុលពតអ៊ីបានត្រលប់មកប្រទេសវិញ ធ្វើការងារអោយគេសិន តែត្រូវបានគេបញ្ឈប់ ហើយបន្តការងារពេទ្យអាចចាក់ថ្នាអីអោយគេជាដើម។ អ៊ីបានរៀបការ តែក្រោយមកប្តីរបស់គាត់ស្លាប់ដោយសារជំងឺលាប់ពិសារសាច់ក្របី ហើយអ៊ីធ្លាប់មានកូន៤នាក់តែអ៊ីអត់ទុក ព្រោះអ៊ីអត់ចង់មានកូន ដោយសារតែឃើញសភាពលំបាកវេទនាជាមួយនឹងកូនៗ។ ចឹងរាល់ថ្ងៃអ៊ីបានរស់នៅក្នុងវត្តដើម្បីសិក្សា បំរើការងារជាមួយនឹងព្រះសង្ឃ ធ្វើម្ហូប ដើម្បីយកបុណ្យ អោយចិត្តស្ងប់សុខសប្បាយ ទាំងផ្លូវកាយចិត្ត។​*

ក៖ ចាសជម្រាបសួរអ៊ី!

ខ៖ ចាសជម្រាបសួរ!

ក៖ តើអ៊ីសុខសប្បាយជាទេអ៊ី?

ខ៖ ចាស! សុខសប្បាយ!

ក៖ក្មួយមកនេះមានគោលបំណងចង់សុំការអនុញ្ញាតដើម្បីសម្ភាសអោយខាងសាលាខាងសហរដ្ឋអាមេរិកចង់ក្រងពង្សវប្រវត្តិសាស្ត្ររបស់ខ្មែរយើងហ្នឹងដើម្បីទុកអោយក្មេងៗ ជំនាន់ក្រោយបានដឹងនិងបានយល់!តើអ៊ីអាចអនុញ្ញាតអោយក្មួយធ្វើការសម្ភាសបានដែរឬទេ?

ខ៖ បានចាស!

ក៖ ចាសចឹងសូមអរគុណ! អ៊ីមានស្រុកកំណើតនៅឯណាដែរ?

ខ៖ ស្រុកកំណើតនៅក្នុងភូមិត្រពាំងផ្នឹង ឃុំភ្នាផ្នួ ស្រុករំដួល ។

ក៖ អ៊ីមានឈ្មោះអ្វី?

ខ៖ ឈ្មោះព្រំផល្លី!

ក៖ឈ្មោះហ្នឹងឪពុកម្តាយជាអ្នកដាក់អោយឬក៏យ៉ាងម៉េចដែរ ឬក៏មានឪពុកមាម្តាយមីងជាអ្នកដាក់អោយ?

ខ៖ ឪពុកម្តាយដាក់អោយ!

ក៖ មានឈ្មោះហៅក្រៅ១ទៀតដេសអ៊ី?

ខ៖ ហៅថាពេត!ៗចឹង!

ក៖ ចឹងគេហៅថាយាយពេតនុងនៅពេលណា?

ខ៖ តាំងពីឆ្នាំ៧៨!

ក៖ តើមូលហេតុអ្វីបានជាញាតិមិត្តជិតខាងអីគេហៅថាយាយពេតចឹង?

ខ៖ ដោយសារខ្ញុំធ្វើពេទ្យ!

ក៖ អូ!ចាស! ចឹងបានធ្វើពេទ្យហ្នឹងរយៈពេលប៉ុន្នាន?

ខ៖ ៧៨!

ក៖ ពី៧៨រហូតមកដល់ត្រឹមណាបានអ៊ីឈប់ធ្វើពេទ្យ?

ខ៖ ឆ្នាំ៩៥! ហើយតែបន្ទាប់មកក៏មិនបានឈប់នោះដែរនៅធ្វើរហូតដែរ។

ក៖ ចាសចឹង!ចាស

ខ៖ នៅចាក់ថ្នាំអីរហូតដែរ!

ក៖ ចឹងអ៊ីកើតនៅថ្ងៃខែឆ្នាំ?

ខ៖ កើតនៅថ្ងៃព្រហស្បត្តិ ខែពិសាខ។

ក៖ ឪពុកម្តាយរបស់អ៊ីដូចជាឪពុកតើគាត់មានឈ្មោះអ្វីដែរ?

ខ៖ ឪពុកមានឈ្មោះថាព្រំស្រី!

ក៖ ចឹងឪពុកនុងគាត់បានរៀនត្រឹមថ្នាក់ទីប៉ុន្នាន?

ខ៖ អត់នោះទេ

ក៖ ចឹងគាត់មានចេះភាសាអ្វីដែស?

ខ៖ គាត់ចេះតែខ្មែរ!

ក៖ រួចទៅម្តាយរបស់អ៊ី?

ខ៖ ម្តាយខ្ញុំក៏គាត់អត់ចេះអក្សរដែរ

ក៖ ឈ្មោះអ្វីដែរ?

ខ៖ គង់សាន!

ក៖ គាត់អត់ចេះអក្សរដែរ?

ខ៖ អត់!

ក៖ចឹងឪពុកម្តាយអ៊ីមានដែរបាននិយាយពង្សវប្រវិត្តរបស់គាត់អោយអ៊ីបានស្តាប់ដេស?

ខ៖ អត់ដែរ!

ក៖ ចឹងអ៊ីមានបងប្អូនប៉ុន្នាននាក់?

ខ៖ ៥នាក់!

ក៖ ចឹងតើអ៊ីអាចរៀបរាប់ប្រាប់អំពីបងប្អូនរបស់អ៊ីបានដែរឬទេ តាំងពីទី១រហូតមកមានអាយុ?

ខ៖ ១គឺព្រំផានតែស្លាប់បាត់ហើយ!

ក៖ តើគាត់ស្លាប់នៅអាយុប៉ុន្នាន?

ខ៖ ទើបតែស្លាប់! ស្លាប់នៅឆ្នាំអាយុបាន៧០គត់ ។

ក៖ តើគាត់មានមូលហេតុអ្វីដែរបានជាគាត់ស្លាប់?

ខ៖ គាត់ឈឺជំងឺ!

ក៖ ចាសដល់ពេលទី២?

ខ៖ ទី២នៅរាល់តែថ្ងៃរកស៊ីនៅឯផ្សារ។

ក៖ តើគាត់មានឈ្មោះអ្វី?

ខ៖ ព្រំល្លា!

ក៖ តើគាត់ប្រកបមុខរបរអ្វី?

ខ៖ លក់ដូរ!

ក៖ លក់ដូរចាស!

ខ៖ ហើយដល់ពេលទី៣ គឺបានធ្វើពេទ្យនៅខេត្តកណ្តាល!

ក៖ ចឹងគាត់បានធ្វើពេទ្យ!

ខ៖ ចា

ក៖ ហើយចុះប្រពន្ធរបស់គាត់បានធ្វើអ្វីដែរ?

ខ៖ ប្រពន្ធរបស់គាត់លក់បាយអីដែរ!

ក៖ ចឹងចុះគាត់មានកូនប៉ុន្នានដែរ?

ខ៖ អត់ដឹងនោះទេ ហាសៗ! អត់ដឹងថាគាត់មានកូនប៉ុន្នាន។

ក៖ ហើយចុះទី៤?

ខ៖ ទី៤គឺខ្ញុំ!

ក៖ អូ!.. ដល់ពេលទី៥?

ខ៖ ទី៥គឺពេទ្យ តែបានបាត់នៅក្នុងជំនាន់ខ្មែរក្រហម!

ក៖ចឹងបានបាត់រហូតមកដល់ពេលឥឡូវ?

ខ៖ ចាសបានបាត់ដំណឹងរហូតទាល់មកឥឡូវ បាត់តែម្តង។

ក៖ ចាសឥឡូវមកអ៊ីវិញ មកធ្វើពេទ្យនុងបានរៀនត្រឹមថ្នាក់ទីប៉ុន្នានដែរបានឈប់រៀន?

ខ៖ បានត្រឹមថ្នាក់ទី៧! ឈប់ទៅរដ្ឋប្រហារ

ក៖ រៀននុង កាលជំនាន់នុងគេបញ្ជូលភាសាអ្វី?

ខ៖ ខ្មែរបារាំង!

ក៖ ចាស!

ខ៖ ដល់ពេលឈប់រៀនធ្វើគ្រូ!

ក៖ ចឹងធ្វើគ្រូពេទ្យនុងតែម្តង?

ខ៖ អត់នោះទេ ធ្វើគ្រូបង្រៀនសិស្សសិន!

ក៖ ចឹងកាលនុងឈប់រៀនហើយ ក៏ប៉ុន្តែធ្វើជាគ្រូបង្រៀននុងបានធ្វើគ្រូនៅតាមភូមិឬក៏ម៉េច?

ខ៖ អត់នោះទេ ធ្វើជាគ្រូបង្រៀននៅតាមភូមិជាធម្មតា។

ក៖ ចឹងនៅក្នុងភូមិប្រជាពលរដ្ឋអីនុងគេបានទទួលស្គាល់ថាអោយអ៊ីបង្រៀន?

ខ៖ គេអោយបង្រៀន!

ក៖ ចឹងបានបង្រៀនក្មេងៗនុងចំនួន ប៉ុន្នានដែលបានរៀនជាមួយនឹងអ៊ីនឹងតើមានចំនួនច្រើនចាប់ពីត្រឹម?

ខ៖ ចាប់ពីត្រឹម៣០ឡើង!

ក៖ អឹម! បង្រៀនបានថ្នាក់ទីប៉ុន្នាន?

ខ៖ បានត្រឹមថ្នាក់ទី១!

ក៖ ចឹងថ្នាក់ទី១ ហើយកាលពីបង្រៀនក្មេង កាលជំនាន់នុងគេហៅថាសម័យអ្វីគេ?

ខ៖ ជំនាន់សម័យលន់ណល់!

ក៖ ហើយចឹងទៅសិស្សនៅកាលនុងដូចថាមាន ពិបាកអប់រំឬក៏ស្រួលអប់រំ?

ខ៖ ធម្មតា!

ក៖ ធម្មតានោះទេ?

ខ៖ ចាស!

ក៖ សិស្ស!ឆ្លាតៗហើយចេះៗដេស?

ខ៖ ឆ្លាតៗតើ!

ក៖ ចាសហើយឥឡូវកាលជំនាន់នុង ហើយបានមកដល់ជំនាន់នេះ តើមានសិស្សពេលនុងដែលមកទំនាក់ទំនងអ៊ីដេស?

ខ៖ នៅដែរ! នៅខ្លះដែរ!

ក៖ ចឹងគេស្គាល់អី?

ខ៖ ក្មួយៗវានៅខ្លះដែរ!

ក៖ ចា!

ខ៖ ចឹងកាលនុងគេបានប្រាប់ចេះមួយចុះមួយចឹងណា គ្រូមិនដូចជាសព្វថ្ងៃនេះនោះទេ គ្រូកាលនុងសុតតែក្តិតមួល គ្មានអ្នកណាអត់វ៉ៃចឹងនោះទេ កាលជំនាន់របស់ខ្ញុំនេះម្តាយបាននិយាយប្រាប់ដល់កូនខ្ញុំចឹងណា។

ក៖ ចាស!ចឹងរហូតមកដល់អ៊ី តើបានឆ្នាំណាទៀតអ៊ីបានធ្វើជាអ្នកគ្រូពេទ្យ?

ខ៖​ខ្ញុំបានធ្វើគ្រូចេញពីស្វាយរៀងមកបានបង្រៀននៅកំពង់ចាម បានធ្វើជាគ្រូទៀត។

ក៖ ចឹងធ្វើជាគ្រូទៀត!

ខ៖ ចាសធ្វើគ្រូនៅកំពង់ចាម

ក៖ ចឹងមកកំពង់ចាមបានធ្វើជាគ្រូបង្រៀននៅក្នុងឆ្នាំណា?

ខ៖ ពីឆ្នាំ៧៨បានរត់ទៅវៀតណាម!

ក៖ ចឹងកាលនុងបង្រៀននៅកំពង់ចាមគេបានអោយបង្រៀនថ្នាក់ទីប៉ុន្នាន?

ខ៖ បានបង្រៀនថ្នាក់ទី១និងទី២ បង្រៀកក្រមុំៗចឹងទៅណា។

ក៖ ចឹង ហើយបានរយៈពេលប៉ុន្នានឆ្នាំដែរបានទៅវៀតណាម?

ខ៖ បានពីឆ្នាំ៧៤ រហូតដល់ ៧៨ បានរត់ទៅវៀតណាម។

ក៖​តើមូលហេតុអ្វីបានរត់ទៅវៀតណាម?

ខ៖ មូលហេតុខ្មែរក្រហមសំលាប់!

ក៖ ចឹងចូលរបបប៉ុលពតហ៎?

ខ៖ របបប៉ុលពតស្លាប់ និយាយឡើងព្រឺសំបុរហើយ។

ក៖ ហើយបានអ៊ីភាស់ខ្លួនទៅវៀតណាមចឹងទៅ?

ខ៖ ចាស ហើយបានទៅដល់រៀនពេទ្យ!

ក៖ អូស! មិនមែនភាសខ្លួនទេ អ៊ីគេអោយអ៊ីទៅរៀនចឹងហេស?

ខ៖ អត់នោះទេ ដឹងខ្លួនរត់ទៅតែម្តង!

ក៖ ដឹងខ្លួន!

ខ៖ អឺ! បើគេសំលាប់!

ក៖ អ៊ីទៅយ៉ាងម៉េចបានចេញទៅរួចអ៊ី?

ខ៖ រត់ចូលនៅក្នុងព្រៃឡើង ៦ខែ ដើម្បីរត់ចេញពីខ្មែរក្រហមចឹង គេយកប្រជាជនទៅវៀតណាម។

ក៖ ចាស!

ខ៖ ទៅ១សារនោះវាបាញ់ងាប់អស់ វាសំលាប់ទាំងអស់ នៅសល់តែ៤នាក់វាបានមកវិញ ហើយបានមកចឹងបានពួកខ្ញុំទៅមួយសារទៀតបានទៅរួច ហើយទៅសារមុននោះទៅចាញ់បោកវាណា! គេបាញ់ចោលទៅទាំងអស់នុង។

ក៖ ចាស!

ខ៖ គេបានថាខ្មែរក្រហមមកដល់ហើយចឹងយើងនាំគ្នាចេញទៅ មួយខាងនេះសុតតែពួកវា កន្លែងហ្នឹងអីសុតតែខ្មែរក្រហម គ្រាន់តែថាយើងចុះទៅអស់ចឹងទៅ ពីត្រោយនេះទៅ ងាប់អស់ ងាប់ឡើងគ! នៅលើជញ្ជើមខ្នរនេះ ។

ក៖ ចឹងអ៊ីរត់ទៅឯណាពេលនុងបានផុត?

ខ៖ ខ្ញុំរត់ចូលទៅក្នុងព្រៃវិញ!

ក៖ អូ...

ខ៖ ចាសរួចខ្លួន ហើយបានទៅមួយសារទៀត បានទៅជាមួយនឹងសម្តេចជាស៊ីម គ្នារួចខ្លួនបាន៦០០នាក់។

ក៖ អូបានទៅជាមួយសម្តេចជាស៊ីមទៅដល់វៀតណាម?

ខ៖ ចាស!

ក៖ ចឹងបានទៅដល់វៀតណាមរយៈពេលប៉ុន្នានឆ្នាំដែរបានអ៊ីត្រឡប់មក?

ខ៖ បានទៅនៅឆ្នាំ៧៨ ហើយបានទៅរៀនពេទ្យ

ក៖ ចាស!

ខ៖ បានរៀនពេទ្យចប់នៅឆ្នាំ៧៩បានចេញទៅវៃនៅក្រចេះ!

ក៖ អូ...

ខ៖ នៅបាញ់គ្នាទៀត!

ក៖ ចាស!

ខ៖ នៅខាងក្រចេះ ហើយដល់ពេលឆ្នាំ៧៩បានទៅបាញ់គ្នានេះវិញ ឆ្នាំ៨០ចប់ បានទៅធ្វើការវិញនៅក្រចេះ។

ក៖ ចឹងនៅឆ្នាំ៨០បានចាប់ហើយបានចេញធ្វើអ្នកគ្រូពេទ្យឬក៏បង្រៀនវិញ?

ខ៖ អត់នោះទេ! ធ្វើការធម្មតានៅខាងក្រសួងពាណិជ្ជកម្ម!

ក៖ ខាងក្រសួងពាណិជ្ជកម្ម?

ខ៖ ចាស!

ក៖ ចឹងនៅក្រចេះនុងបានរយៈពេលប៉ុន្នានដែរបានអ៊ីបកមករស់នៅភ្នំពេញហ្នឹង?

ខ៖ ពេលឆ្នាំ ៧៨ ៧៩ ៨០ និង៨៣បានត្រលប់មកវិញ

ក៖ ចាសចឹងបានត្រលប់មកភ្នំពេញវិញ!

ខ៖​ចាស!

ក៖ ចឹងអ៊ីបានទៅរៀន?

ខ៖ ចាបានធ្វើការនៅស្វាយរៀង ទៅឈ្លោះជាមួយនឹងហុកលុងឌី ហើយបានឈប់! ហុកលុងឌីបញ្ជប់ ដូចថាយើងស្អីក៏ចេះចឹងទៅវាមិនអោយយើងធ្វើការ។

ក៖​ហឹម!

ខ៖ វាយួន!

ក៖ហឹស!

ខ៖ បើសិនជាអោយខ្ញុំឈររដ្ឋសភាខ្មែរចឹងវាត្រូវធ្លាក់! ចឹងខ្ញុំឈប់តែម្តង!

ក៖ ចឹងមកអ៊ីមក?

ខ៖ ខ្ញុំឈប់តែបណ្តោយតែម្តងនុង! វាថា លីអូន! វ៉ៃលិខិតបញ្ជប់នារីហ្នឹង១ទៅ! ហើយខ្ញុំថា អញរង់ចាំពាក្យហ្នឹងយូរហើយតើ! ដល់ចឹងឈប់ធ្វើការតែបណ្តោយទៅ។

ក៖ ចឹងឈប់មកដល់ឥឡូវហ្នឹង?

ខ៖ ឈប់រហូតមកដល់ពេលឥឡូវហ្នឹង!

ក៖ ចឹងបានដល់ពេលអ៊ីឈប់ ឆ្នាំណាដែរអ៊ីត្រូវចូលមកនៅវត្តហ្នឹង?

ខ៖ ៩៥!

ក៖ ចឹងអ៊ីអត់មានបានផ្លាស់?

ខ៖ អត់មានបានផ្លាស់ទេមកនៅតែម្តង!

ក៖ ចឹងមកនៅហ្នឹង តើមូលហេតុអ្វីបានជាអ៊ីមករស់នៅវត្តហ្នឹង! តើអ៊ីមានបានគិតឃើញថាយ៉ាងម៉េចដែរ?

ខ៖ នៅជាមួយនឹងបងប្អូនលំបាកពេក! លំបាកណាស់! ចឹងបានមកនៅវត្តមក រស់នៅជាមួយនឹងវត្ត បំរើព្រះសង្ឃមានសេចក្តីសុខ។

ក៖ ចឹងអ៊ីបានយល់ឃើញថា មករស់នៅវត្តគឺជាកន្លែងមួយ?

ខ៖ ស្ងប់សុខ!

ក៖ ចាសយ៉ាងម៉េចទៀត?

ខ៖ គ្មានអ្នកផឹក គ្មានអ្នកស៊ី គ្មានអ្នកជេ គ្មានអ្នកបញ្ចោ ចឹងមានសេចក្តីសុខខ្លាំងណាស់។

ក៖ ចាសចឹងខ្ញុំសុំសួរអ៊ីបកក្រោយវិញ!

ខ៖ ចា!

ក៖ អ៊ីមានគ្រួសារដេស?

ខ៖ មាន!

ក៖ អ៊ីបានរៀបការនៅឆ្នាំណា?

ខ៖ បានរៀបការនៅឆ្នាំ៨៨!

ក៖ ៨៨!

ខ៖ ចាស!

ក៖ ចឹងកាលជំនាន់នុងការរៀបអាពាហ៏ពិពាហ៏?

ខ៖ ធម្មតា!

ក៖ ចឹងធម្មតានោះទេហ៎?

ខ៖ ចាស!

ក៖​ចឹងអត់មានប្រាប់ភ្ញៀវអី?

ខ៖ ប្រាប់ធម្មតា!

ក៖ ចឹងកាលជំនាន់នុងមានម្ហូបសម្លអីយ៉ាងម៉េចដែរ?

ខ៖ មានម្ហូបសម្លអីជាធម្មតាត្រឹមត្រូវ!

ក៖ ចឹងមានតុមានអី?

ខ៖ ផ្ទះខ្លះមានតុ ខ្លះអត់តុអីចឹងទៅ តុក្មេងរៀន តុសាលានុងណា។

ក៖ អូ! អត់មានជួលចុងភៅអីគេ?

ខ៖ អត់ទេ!

ក៖ ចឹងធ្វើម្ហូបដោយខ្លួនឯង?

ខ៖ ចុងភៅបានជួលគេដែរ! ដូចថាដូចជាអូនឯងចឹងគេអត់មានយកលុយ

ក៖ អូ!

ខ៖ គេអត់មានយកលុយនោះទេ!

ក៖ ចឹងដល់ពេលយប់ទៅតើមានកម្មវិធីអ្វី?

ខ៖ មានបាស!រាំឡើងបែកញើសខ្ចាយហ៎!

ក៖​ចឹងអ៊ីរាំ ទាល់តែភ្លឺហ៎?

ខ៖ រាំតែភ្លឺ គ្មានអោយចាញ់បាសនោះទេ!!ហាសៗៗ

ក៖ ចឹងរាំទាល់តែភ្លឺ?

ខ៖ រាំទាល់តែភ្លឺ!

ក៖ ចឹងអ៊ីខាងរាំអីនុង អ៊ីចេះរាំ?

ខ៖ ចេះរាំ! ហាសៗ រហូតដល់ភ្លេងខាងសិល្បៈអីខ្ញុំខ្លួនឯងតើ!

ក៖ ចឹងដល់ពេលការបានរៀបការហើយចាប់ដៃគ្នាហើយតើអ៊ីប្រកបមុខរបរអ្វីទៀត?

ខ៖ នៅពេទ្យដ៏ដែរ!

ក៖ ជាមួយនឹងគ្រួសារប្តីអ៊ីអីគាត់ធ្វើអ្វីដែរ?

ខ៖ គាត់ធ្វើស្រែសុត! ធ្វើស្រែមិនបានល្អទៀត មិនបានស៊ីទេ រវល់តែខ្ញុំនាំគាត់ធ្វើ។

ក៖ ចឹងមកដល់ពេលឥឡូវនេះគាត់នៅរស់ឬក៏យ៉ាងម៉េចដែរ?

ខ៖ ស្លាប់!

ក៖ ស្លាប់!

ខ៖ គាត់ស្លាប់យូរហើយ!

ក៖ នៅអាយុប៉ុន្នាន?

ខ៖ គាត់ស្លាប់នៅអាយុ៥៥

ក៖ ដោយសារមូលហេតុអ្វីដែរបានគាត់ស្លាប់?

ខ៖ ដោយសារតែជំងឺរបែង កាលនុងខ្ញុំយកគាត់ទៅព្យាបាលជាហើយតើ តែគាត់ហូបសាច់ក្របី។

ក៖ ហឹម!

ខ៖ គាត់ថាពូជគាត់តែចឹង តែថាឈឺងាប់ហើយកុំមើល! ចឹងគាត់ស៊ីទៅ ហើយអាយើងមើលគាត់ជាហើយនុងណា។

ក៖ ហើយចឹងចុះអ៊ីមានកូនប៉ុន្នាននាក់ដែរ?

ខ៖ អត់! អត់យកកូនទាំងអស់។

ក៖ អឹម! ចឹងរួចអត់យកកូននុងតើមានគោលបំណងយ៉ាងម៉េចដែរបានជាអត់យកកូន ព្រោះគេចង់តែបានកូន?

ខ៖ ព្រោះខ្ញុំឃើញគេលំបាកខ្លាំងណាស់!

ក៖ មើល! តើលំបាកនុងយ៉ាងម៉េចដែរ?

ខ៖ លំបាកដូចថាអាកូននុងវាអាខ្លះទៅ វាទារនេះ វាទារនោះ។

ក៖ ចឹងអ៊ីអត់មានគោលបំណងមួយគិតថា យកកូនដើម្បីអឺ!ខ្លួនចាស់ទៅ?

ខ៖ អត់មានទេ!

ក៖ដូចថាដើម្បីកូនមើលថែទាំអីអត់មានបានគិតចឹងទេ?

ខ៖ អត់មានអារម្មណ៏ចឹងសោះ!

ក៖ ចឹងដឹងតែថាយកកូនដឹងតែលំបាកចឹង?

ខ៖ ដឹងតែលំបាកចឹងតែម្តង! ព្រោះអីឃើញគេលំបាកម៉ាំណាស់។

ក៖ អូចឹង!

ខ៖ អត់យកតែម្តង កូនខ្ញុំមានដល់ទៅ៤នាក់ខ្ញុំយកចេញទាំងអស់!

ក៖ អឹម!

ខ៖ ខ្ញុំមិនយកមើលទៅលំបាកខ្លាំងណាស់!

ក៖ ចឹងអ៊ីបានមកដល់អាយុប៉ុណ្ណឹងហើយតើអ៊ីមានវិបត្តិសារីមួយ ដូចថាមានការស្តាយក្រោយដេស?

ខ៖ អត់!

ក៖ ចឹងអត់មានវិប្បសារីទេ?

ខ៖ អត់មានសោះ!

ក៖ អូ!...

ខ៖ អត់មានស្តាយអីបន្តិច មានតែត្រេកអរ ព្រោះអីឃើញគេវេទនា ចឹងលើកដៃឡើងអឺ! អញ មិនយកកូននោះល្អណាស់ មិនចង់បានទេ។

ក៖ ចឹងពេលស្វាមីស្លាប់ហើយអត់មានកូនអីទៀតចឹងបាននឹកឃើញថាមករស់នៅវត្ត?

ខ៖ ចឹងមកនៅវត្តទៅ!

ក៖ ចាស! ហើយបានមករស់នៅវត្តដូចថា មានសេចក្តី អារម្មណ៏មួយយ៉ាងម៉េចដែរ?

ខ៖ មកនៅវត្តគឺមានអារម្មណ៏មួយថាសេចក្តីសុខ គឺសុខខ្លាំងតែម្តង។

ក៖ អត់មានដូចថាលំបាកចិត្តអី?

ខ៖ អត់!ៗ

ក៖ ចឹងដូចថាមកនៅក្នុងវត្តចឹង នៅជាមួយនឹងយាយៗអីហ្នឹងត្រូវជាមួយនឹងគាត់អត់មានដែរ?

ខ៖ អត់ចេះទាស់ជាមួយនឹងគាត់នោះទេ អត់ទាំងអស់ ! អ្នកណាគេថាអីក៏ខ្ញុំមិនលឺ ចឹងខ្ញុំនៅតែឯងខ្ញុំមានសេចក្តីសុខខ្លាំងណាស់អូន!មកនៅវត្តនេះ

ក៖ ហឹម!ចឹងមកនៅវត្តនេះគេអត់មានអោយអ៊ីហ្នឹង ដូចថាធ្វើការខាង?

ខ៖ ខាងម្ហូប!

ក៖ អូខាងម្ហូបអីចឹង!

ខ៖ ចាចុងភៅអីចឹងទៅ!

ក៖ ចឹងម្ហូបនុងធ្វើរាល់តែថ្ងៃចឹងទៅអ៊ីឬយ៉ាងម៉េចដែរអ៊ី?

ខ៖ មកដល់ពេលឥឡូវហ្នឹង មានអ្នកធ្វើជំនួសមីអូនអើយ មានអ្នកមកនៅជាមួយនឹងគេមកជួយធ្វើ។

ក៖ ចាស!

ខ៖ ចឹងហើយយើងនេះទំនេរខ្លះ!

ក៖ ចឹងម្ហូបនុង គឺបានចង្ហាត់ពេលព្រឹក?

ខ៖ មានពេលព្រឹកនិងពេលថ្ងៃត្រង់!

ក៖ លោកនៅហ្នឹងអត់មានចេញទៅទ្រង់បាតអីនោះទេ?

ខ៖ លោកចេញទៅដែរ ក៏ប៉ុន្តែអត់គ្រាប់ព្រោះលោកមានច្រើន។

ក៖ ចឹងនៅឯហ្នឹងមានចំនួន?

ខ៖ ៦៧អង្គ

ក៖ ចុះយាយៗមានចំនួន?

ខ៖ អឹមមានច្រើន ទាំងតានិងយាយប្រហែលនឹងលោកដែរ។

ក៖ លោកនេនសរុបអីមានលោកនេនលោក សង្ឃរាជ?

ខ៖ ចាសៗ

ក៖ ហឹម ចឹងលោកទាំងអស់!

ខ៖ ចាសទាំងអស់គ្នាមានច្រើន!ចឹងបានហើយហេសកូន?

ក៖ ចឹងអ៊ីមុននឹងបញ្ចប់តើអ៊ីមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយ?

ខ៖ មានពាក្យពេចន៏អី គឺអោយកូនចៅជំនាន់ក្រោយហ្នឹង ខំប្រឹងរៀនសូត្រ ខំប្រឹងតស៊ូឡើង ការងារអ្វីក៏ដោយទាល់តែប្រឹងប្រែងបានមាន មិនមែនអង្គុយមានឯងនោះទេ ខំរៀនខំសូត្រ។